钦定古今图书集成/明伦汇编/人事典/第060卷 > 《答客 》前人
## 钦定古今图书集成/明伦汇编/人事典/第060卷 > 《答客 》前人

幽居属有念，含意未连词。会客从外来，问君何所思。
澄神自惆怅，嘿虑久回疑。谓宾少安席，方为子陈之。
我以荜门士，负学谢前基。爱赏好遍越，放纵少矜持。
专求遂性乐，不计缉名期。欢至独斟酒，忧来辄赋诗。
声交稍希歇，此意更坚滋。浮生急驰电，物道险弦丝。
深忧寡情谬，进伏两暌时。愿赐卜身要，得免后贤嗤。